કુમળી વયની બાળકીઓ પર થતા બળાત્કારની ઘટનાઓ આજકાલની નથી. પણ હવે પ્રસારમાધ્યમોના યુગમાં તે બહાર આવવા લાગી છે. આવા સમાચારની જાણ થાય ત્યારે તેને જાણનારાઓની ઊગ્ર પ્રતિક્રિયાઓ આવે એ સ્વાભાવિક છે. આવા ઘૃણાસ્પદ અને અધમ કૃત્ય કરનાર પર ચોમેરથી ફીટકાર અને તેનો ભોગ બનનાર પ્રત્યે સહાનુભૂતિ વરસે છે. ગુનેગાર પર કડકમાં કડક પગલાં લઈને તેને આકરામાં આકરી સજા ફટકારવી જોઈએ એવી માંગ સામાન્યપણે ઊઠે છે. આ પ્રકારના ગુનામાં આરોપ પુરવાર થાય તો તેના માટે સજાની જોગવાઈ છે જ, પણ તેના માટેની કાનૂની પ્રક્રિયા એટલી અટપટી છે કે લોકોનો જાગી ઊઠેલો આક્રોશ આપમેળે શમી જાય છે. એક હકીકત એ પણ છે કે આવી દુર્ઘટનાઓ બને એ માટે કોઈ ચોક્કસ શાસક પક્ષને જવાબદાર ગણાવી ન શકાય, કેમ કે, તે મોટે ભાગે રાજકીય નહીં, વ્યક્તિગત હોય છે. દુષ્કર્મીને છાવરવા માટે કે ન્યાયપ્રક્રિયામાં અવરોધ ઊભો કરવા માટે રાજકીય પક્ષ પ્રયત્ન કરે એ ગંભીર બાબત ગણાય.